ᒋ ‍ ᑕᐤ ᓇᐸᐤ ᓚᓴᕋᔅ ᐊ ‍ ᐃᓯᓂᐧᑲᓱᑦ,
ᐊᒋ ᒥᔅᑎ ‍ ᐊᐧᑯᓯᑦ᙮
ᐊᓐᑕ ᐸᑕᓂ ᑲ ‍ ᐃᓯᓂᐧᑲᑕᔨᒡ ᐅᑕᓇᔪᐤ ᒋ ‍ ᐎᒍᐤ᙮
ᐎᐧᑲᓂᓴ ᒪᕆᒋ ᑭᔭ ᒪᕐᑕᔨᒋ ᒋ ‍ ᐎᒋᒥᑯᐤ᙮
ᐊᐅᑯᐤ ᒪᕆ ᑲ ‍ ᑯᑎᐱᓂᒺᑦ ᑲ ‍ ᐎᒋᒪᑯᐅᓂᔨᒡ ᐅᑎᐸᔨᒋᒐᐛ ᐅᓯᑎᔨᒡ ᑭᔭ ᐅᐱᔎᐅᓇ ᑲ ‍ ᐊᐱᒋᑕᑦ ᐊ ‍ ᑲᓯᐊᒺᑦ ᐅᓯᑎᔪᐛ᙮
ᐊᐅᑯᐤ ᐃᔎᐤ ᐎᐧᑲᓂᓴ ᓚᓴᕋᓴ ᑲ ‍ ᐊᐧᑯᓯᔨᒋ᙮
ᓚᓴᕋᔅ ᒪᒃ ᐎᐧᑲᓂᓴ ᒋ ‍ ᓂᑐᐛᔨᑎᒥᔪᐛ ᒐᒋ ᐎᑎᒧᐛᑭᓄᔨᒋ ᒋᓴᓴ ᐊ ‍ ᐊᐧᑯᓯᔨᒋ ᐊᓂᔭᔪᐛ ᐅᐎᒐᐛᑭᓇ ᑲ ‍ ᓴᒋᐊᑦ᙮
ᐃᔅᐱ ᒪᒃ ᒋᓴᔅ ᐱᔭᑕᐧᒃ ᐅᔭ ᒋ ‍ ᐃᑕᐤ,
“ᐊᑎ ᐊᓂᔭ ᓇᔅᒡ ᐊ ‍ ᐊᐧᑯᓯᑦ ᓇᒪ ᒋᑭ ᐅᒋ ‍ ᐳᓂᐱᒪᑎᓯᐤ᙮
ᐃᔅᐱᔪᐤ ᐅ ᒐᒋ ᓄᑯᓂᔨᒡ ᒋᓴᒪᓂᑐᐤ ᐅᒋᔅᑕᔨᑕᑯᓱᐅᓐ,
ᑭᔭ ᐊᑯᑕ ᒐ ᐅᒋ ‍ ᒋᔅᑕᔨᑕᑯᐊᑭᓄᔨᒋ ᒋᓴᒪᓂᑐᐤ ᐅᑯᓴ᙮”
ᒋᓴᔅ ᒋ ‍ ᓴᒋᐊᐤ ᐊᓂᔭ ᒪᕐᑕᔨᒋ ᑭᔭ ᐊᓂᔭᔪᐛ ᐎᐧᑲᓂᓯᔪᐛ ᑭᔭ ᐊᓂᔭᔪᐛ ᓚᓴᕋᓴ᙮
ᐃᔅᐱ ᒪᒃ ᑲ ‍ ᐎᑎᒧᐛᑭᓄᐅᑦ ᐊ ‍ ᐊᐧᑯᓯᔨᒋ ᓚᓴᕋᓴ ᐃᔭᐱᒡ ᒥᓐ ᓂᓱ ᒋᓯᑲᐛ ᒋ ‍ ᑕᐤ ᐊᓐᑕ ᐊᓂᔭ ᐅᑕᓇᔪᐤ ᑲ ‍ ᑕᑦ᙮
ᐊᑯ ᒂ ‍ ᐃᑕᑦ ᐅᒋᔅᒋᓄᐊᒧᐛᑭᓇ,
“ᐃᑐᑕᑕᐤ ᒥᓐ ᓇᑕ ᒍᑎᔭ ᐊᔅᒋᒡ᙮”
ᒋ ‍ ᐃᑎᑯᐤ ᒪᒃ ᐊᓂᔭᔪᐛ ᐅᒋᔅᒋᓄᐊᒧᐛᑭᓇ,
“ᒋᔅᑯᑎᒪᒐᓱᐤ,
ᓇᒪ ᐛᔅᑭᒡ ᑲ ᐎ ‍ ᓂᐸᐃᔅᒡ ᐊ ᐎ ‍ ᐸᐱᐳᒧᓯᓇᑕᐅᔅᒡ ᐊᓐᒡ ᒍᐤ ᐃᔪᒡ ᐃᔭᐱᒡ ᒪᒃ ᒥᓐ ᑲᐤ ᒋ ᐎ ‍ ᐃᑐᑕᓐ ᐊᓐᑕ᙮”
ᐊᑯ ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᓂᓱᓴᑉ ᑎᐸᐃᑭᓇ ᑎᑯᓐ ᐸᐃᒂᐤ ᐊ ‍ ᒋᓯᑲᒡ᙮
ᐊᐛᓐ ᐱᒧᑕᒐ ᐊ ‍ ᒋᓯᑲᔨᒡ ᓇᒪ ᒋᑭ ᐅᒋ ‍ ᐸᒋᓯᓄᐤ ᐛᔅ ᐛᐸᑎᒻ ᐊᓂᔭ ᐛᔅᑕᐅᓂᔪᐤ ᐅᑕ ᐊᔅᒋᒡ ᑲ ‍ ᑎᑯᓂᔨᒡ᙮
ᐱᒧᑕᒐ ᐊᐛᓐ ᐊ ‍ ᑎᐱᔅᑲᔨᒡ ᒋᑭ ‍ ᐸᒋᓯᓄᐤ ᐛᔅ ᓇᒪ ᑎᑯᓂᔪᐤ ᐛᔅᑕᐅᓂᔪᐤ ᐊᓐᑕ ᐊ ‍ ᑕᑦ᙮”
ᐊᐅᒄ ᐅᔭ ᑲ ‍ ᐃᔅᒋᔄᑦ ᒋᓴᔅ ᐊᑯ ᒥᓐ ᒂ ᐊᑎ ‍ ᐃᔅᒋᔄᑦ,
“ᓴᔅ ᓂᐸᐤ ᒋ ‍ ᐎᒐᐛᑭᓄᐤ ᓚᓴᕋᔅ᙮
ᓂᑭ ‍ ᐸᑯᓇᐤ᙮”
ᒋ ‍ ᐃᑎᑯᐤ ᒪᒃ ᐅᒋᔅᒋᓄᐊᒧᐛᑭᓇ,
“ᐅᑎᐸᔨᒋᒐᐤ,
ᓇᐸᒂ,
ᒥᓐ ᐛᔅ ᐊᓐ ᒋᑭ ᒥᔪ ‍ ᐱᒪᑎᓯᐤ᙮”
ᒋᓴᔅ ᒪᒃ ᓴᔅ ᒋ ‍ ᒋᔅᒐᔨᑎᒻ ᓚᓴᕋᓴ ᐊᒋ ‍ ᐳᓂᐱᒪᑎᓯᔨᒋ ᒥᒄ ᒪᒃ ᐅᒋᔅᒋᓄᐊᒧᐛᑭᓇ ᓇᒪ ᐅᒋ ᒋᔅᒐᔨᑎᒥᔪᐛ ᐅᔭ ᐊᑯ ᒂ ‍ ᐃᑕᔨᒪᒡ ᒋᓴᓴ ᓂᐸᐤ ᐊ ‍ ᐃᑕᔨᒪᔨᒋ ᐊᓂᔭᔪᐛ ᓚᓴᕋᓴ᙮
ᐊᑯ ᒋᓴᔅ ᑯᐃᔅᒄ ᒂ ‍ ᐎᑎᒺᑦ ᐊ ‍ ᐃᑕᑦ,
“ᓴᔅ ᓇᒪ ᐱᒪᑎᓯᐤ ᓚᓴᕋᔅ᙮
ᓂ ‍ ᒥᔽᔨᑕᓐ ᐊᑲ ᐅᒋ ᑕᔭᓐ ᒪᒂᒡ ᐊᑲ ᒥᔪᐱᔨᑦ ᓚᓴᕋᔅ ᑭᔭ ᒐ ‍ ᓇᐃᐱᔨᒡ ᒐᒋ ᑕᑈᔭᔨᒥᔭᒄ᙮
ᒪᒋᒄ ᔅᑐᑕᑕᐤ ᓂᑐᐛᐱᒪᑕᐤ᙮”
ᑥᒥᔅ,
ᐸᐃᒄ ᐊᓐ ᑲ ‍ ᓂᓯᒡ ᐎᐧᑲᓂᓴ ᑲ ‍ ᐃᓯᓂᐧᑲᑕᑭᓄᐅᑦ,
ᒋ ‍ ᐃᑕᐤ ᐊᓂᔭᔪᐤ ᐎᒋ ‍ ᒋᔅᒋᓄᐊᒧᐛᑭᓇ,
“ᒥᓯᐛ ᐊᑯᔅ ᐊ ‍ ᑎᓯᔭᐧᒄ ᐎᒐᐛᑕᐤ ᒋᓴᔅ ᑭᔭ ᒋᔭᓄᐤ ᒐᒋ ᓂᐸᐃᑯᐅᔭᐧᒄ ᓂᐸᐊᑭᓄᒐ᙮”
ᐃᔅᐱ ᒪᒃ ᒋᓴᔅ ᑕᑯᓯᓐᑦ ᐊᓐᑕ ᒋ ‍ ᐎᑎᒧᐛᑭᓄᐤ ᓴᔅ ᓇᐤ ᒋᓯᑲᐛ ᐊᒋ ‍ ᐃᔅᐱᔅ ᐊᐃᐧᑯᐛᑭᓄᔨᒋ ᓚᓴᕋᓴ᙮
ᐊᓐ ᒪᒃ ᐅᑕᓇᐤ ᐸᑕᓂ ᑲ ‍ ᐃᓯᓂᐧᑲᑕᒡ ᒥᒋᒪ ᒋᕈᓯᓕᒥᒡ ᒋ ‍ ᑎᑯᓐ,
ᓴᓯᑲᓐ ᓂᓱ ᐊᔅᐱᓴᒡ ᒋ ‍ ᐃᔅᐱᓯᓇᑯᓐ ᐊᓐᑕ ᒋᕈᓯᓕᒥᒡ ᐅᒡ᙮
ᒥᒐᑦ ᒪᒃ ᒍᐤ ᐃᔪᒡ ᒋ ᐸᒋ ‍ ᓂᑐᐛᐱᒪᐅᒡ ᒪᕐᑕᔨᒋ ᑭᔭ ᒪᕆᔨᒋ ᐊ ᐸᒋ ᒥᔽᔨᒧᐛᐊᒡ ᐊᓂᔭ ᐎᐧᑲᓂᓯᔪᐛ ᐊᒋ ‍ ᐳᓂᐱᒪᑎᓯᔨᒋ᙮
ᐃᔅᐱ ᒪᒃ ᒪᕐᑕ ᐱᔭᑕᐧᒃ ᒋᓴᓴ ᐊ ‍ ᑎᑯᓯᓂᔨᒋ ᒋ ‍ ᐎᐎᔪᐤ ᒐᒋ ᓂᒋᔅᑯᐛᑦ,
ᐊᑯ ᐎᔾ ᒪᕆ ᐊᑯᑕ ᐊᓐᑕ ᐊ ‍ ᑕᒡ ᑲ ‍ ᑕᑦ᙮
ᐊᑯ ᒪᕐᑕ ᒂ ‍ ᐃᑕᑦ ᐊᓂᔭᔪᐛ ᒋᓴᓴ,
“ᐅᑎᐸᔨᒋᒐᐤ,
ᓴᔅ ᐅᑕ ᒋ ‍ ᑕᔨᓇᒂ ᓇᒪ ᒋᐸ ᐅᒋ ‍ ᐳᓂᐱᒪᑎᓯᐱᓐ ᓂᐧᑲᓂᔅ᙮
ᒥᒄ ᒪᒃ ᓂ ‍ ᒋᔅᒐᔨᑕᓐ ᒋᓴᒪᓂᑐᐤ ᒐ ‍ ᐃᑐᑎᒪᔅᒃ ᒥᒄ ᑕᓐ ᒐ ᐃᓯ ‍ ᓂᑐᑎᒧᐛᐅᑕ᙮”
ᒋᓴᔅ ᒪᒃ ᒋ ‍ ᐃᑕᐤ ᐊᓂᔭᔪᐛ ᒪᕐᑕᔨᒋ,
“ᒥᓐ ᒋᑭ ‍ ᐱᒪᑎᓯᐤ ᒋᐧᑲᓂᔅ᙮”
“ᓂ ‍ ᒋᔅᒐᔨᑕᓐ ᑕᑈ ᒥᓐ ᒐ ‍ ᐅᓂᔅᑲᑦ ᒪᔅᑕᔾ ᒋᓯᑲᔨᒐ,”
ᒋ ‍ ᐃᑕᐤ ᒪᕐᑕ᙮
ᒋᓴᔅ ᒂ ‍ ᐃᑕᑦ,
“ᐊᐅᒄ ᓂᔾ ᑲ ‍ ᐅᓂᔅᑲᓇᑦ ᐊᐛᔪᐛ ᐊᒋ ‍ ᓂᐱᔨᒋ ᑭᔭ ᑲ ‍ ᒥᔨᐛᑦ ᐱᒪᑎᓯᐅᓂᔪᐤ᙮
ᐊᐛᓐ ᒐ ᐸᒋ ‍ ᑕᑈᔭᔨᒧᒂ ᒋᑭ ‍ ᐱᒪᑎᓯᐤ ᐊᑎ ᐊᒋ ‍ ᓂᐱᑦ᙮
ᐊᓐ ᐊᐛᓐ ᑲ ‍ ᐱᒪᑎᓯᑦ ᐊ ᐸᒋ ‍ ᑕᑈᔭᔨᒥᑦ ᓇᒪ ᓂᑕ ᒋᑭ ‍ ᐳᓂᐱᒪᑎᓯᐤ᙮
ᒋ ‍ ᑕᑈᑕᓐ ᐊ ᐅ ᑲ ‍ ᐃᑎᑕᓐ ?”
“ᓂᐦᐃ,
ᐅᑎᐸᔨᒋᒐᐤ,”
ᒋ ‍ ᐃᑕᐤ ᒪᕐᑕ᙮
“ᓂ ‍ ᑕᑈᑕᓐ ᒋᔾ ᐊ ‍ ᐊᐎᔨᓐ ᐊᓂᔭ ᒋᓴᒪᓂᑐᐤ ᑲ ᐸᒋ ‍ ᐃᑎᓴᐛᑦ,
ᑭᔭ ᒋᔾ ᐊ ‍ ᐊᐎᔨᓐ ᒋᓴᒪᓂᑐᐤ ᐅᑯᓴ,
ᐊᓂᔭ ᑲ ‍ ᐃᔅᒋᔄᑦ ᒐᔅᑎᓇᔅ ᒐ ‍ ᑎᑯᓯᓂᔨᒋ ᐅᑕ ᐊᔅᒋᒡ᙮”
ᐃᔅᐱ ᒪᕐᑕ ᑲ ‍ ᐃᔅᒋᔄᑦ ᐅᔭ ᒋ ‍ ᓂᑐᐛᐱᒪᐤ ᐎᐧᑲᓂᓴ ᒪᕆᔨᒋ ᐊᑯ ᒂ ‍ ᐃᑕᑦ ᐸᐧᑲᒡ ᐊ ‍ ᐃᔨᒥᑦ,
“ᒋᔅᑯᑎᒪᒐᓱᐤ ᑕᐤ ᐅᑕ᙮
ᒋ ‍ ᐎᓴᒧᒄ᙮”
ᐃᔅᐱ ᐱᔭᑕᐧᒃ ᒪᕆ ᐅᔭ ᒋ ‍ ᐱᓯᑯᓯᐱᑕᐤ ᐊᑯ ᒂ ‍ ᐎᐎᑦ ᒐᒋ ᓂᒋᔅᑯᐛᑦ ᒋᓴᓴ᙮
ᒥᒄ ᒪᒃ ᐊᔅᒄ ᓇᒪ ᐅᒋ ᑎᑯᓯᓄᐤ ᒋᓴᔅ ᐊᓐᑕ ᐊᓂᔭ ᐅᑕᓇᔪᐤ,
ᐊᓐᑕ ᑲ ‍ ᓂᒋᐃᑯᑦ ᒪᕐᑕᔨᒋ ᐊᔅᒄ ᐊᑯᑕ ᑲ ᐸᒋ ‍ ᑕᑦ ᒋᓴᔅ᙮
ᐊᓐᒡ ᒪᒃ ᒍᐤ ᐃᔪᒡ ᑲ ‍ ᐎᑎᐱᒪᒡ ᒪᕆᔨᒋ ᐊ ᐎ ‍ ᒥᔽᔨᒧᐛᐊᒡ ᒋ ‍ ᓇᓴᐛᐅᒡ ᐃᔅᐱ ᐎᔭᐱᒪᒡ ᓇᔅᒡ ᐊ ‍ ᔭᓯᒋᐱᔪᐅᔨᒋ ᐊ ᐊᑎ ‍ ᐎᐎᔨᒋ ᐛᔅ ᒋ ‍ ᐃᑕᔨᑎᒧᒡ ᐊᓐᑕ ᐊᓂᔭ ᑲ ‍ ᐱᒥᓯᒪᑭᓄᔨᒋ ᐎᐧᑲᓂᓯᔪᐛ ᐊᑯᑕ ᐊ ‍ ᐃᑐᑕᔨᒋ ᒐᒋ ᒪᔨᒋ᙮
ᐃᔅᐱ ᒪᒃ ᒪᕆ ᑕᑯᓯᐧᒃ ᐊᓐᑕ ᒋᓴᓴ ᑲ ‍ ᑕᔨᒋ ᐎᔭᐱᒪᑦ ᒪᒃ ᒋ ‍ ᐅᒋᒋᐧᑯᓂᐱᔪᐤ ᐊᓐᑕ ᐅᓯᑎᔨᒡ,
ᐊ ‍ ᐃᑕᑦ,
“ᐅᑎᐸᔨᒋᒐᐤ,
ᓴᔅ ᒋ ‍ ᑕᔨᓇᒂ ᓇᒪ ᒋᐸ ᐅᒋ ‍ ᐳᓂᐱᒪᑎᓯᐱᓐ ᓂᐧᑲᓂᔅ᙮”
ᐃᔅᐱ ᒋᓴᔅ ᐎᔭᐱᒪᑦ ᒪᕆᔨᒋ ᐊ ‍ ᒪᔨᒋ ᑭᔭ ᐊᓂᔭᔪᐛ ᒍᐤ ᐃᔪᐛ ᑲ ᐸᒋ ‍ ᐎᒐᐅᑯᔨᒋ ᐊ ‍ ᒪᔨᒋ ᓇᔅᒡ ᒋ ‍ ᒋᔅᑎᒪᓯᑐᐛᐤ ᐊᔪᐤ ᒪᒃ ᓇᔅᒡ ᒋ ‍ ᒥᓯᒥᑕᐊᐤ᙮
ᐊᑯ ᒂ ‍ ᐃᔅᒋᔄᑦ,
“ᑕᓐᑕ ᑲ ‍ ᓇᐃᐧᑯᐛᑭᓄᐅᑦ ?”
“ᐊᔅᑎᒻ ᐅᑎᐸᔨᒋᒐᐤ ᐸᒋ ‍ ᐛᐸᑕ,”
ᒋ ‍ ᐃᑎᑯᐤ᙮
ᒋ ‍ ᒪᐤ ᒋᓴᔅ᙮
ᐊᑯ ᐊᓐᒡ ᒍᐤ ᐃᔪᒡ ᒂ ‍ ᐃᔅᒋᔄᒡ,
“ᑕᑈ ᒋ ‍ ᓴᒋᐊᑯᐱᓐ ᐊᓂᔭᔪᐛ ᓚᓴᕋᓴ᙮”
ᒋ ‍ ᑕᐅᒡ ᒪᒃ ᐸᔅᒐ ᐊ ‍ ᐃᔅᒋᔄᒡ,
“ᒋ ‍ ᐃᑐᑐᐛᐤ ᐊᓂᔭ ᐊᑲ ᐛᐸᑎᒥᔨᒋ ᓇᐸᐛ ᒐᒋ ᐛᐸᑎᒥᔨᒋ᙮
ᑕᓐᑕ ᐛᒋ ᐊᑲ ᐅᒋ ᐃᑐᑐᐛᑦ ᓚᓴᕋᓴ ᒐ ᐊᑲ ᒋ ᓂᐱᔨᒋ ?”
ᒋᓴᔅ ᒪᒃ ᒥᓐ ᒋ ‍ ᒧᓯᑕᐤ ᓇᔅᒡ ᐊ ‍ ᒥᓯᒥᑕᐊᑦ᙮
ᐊᑯ ᒂ ‍ ᐃᑐᑕᑦ ᐊᓐᑕ ᐊᓂᔭ ᑲ ‍ ᐛᑎᒂᐱᔅᑲᐃᑭᓄᐎᒡ ᐊᓐᑕ ᑲ ‍ ᐱᒥᓯᒪᑭᓄᔨᒋ ᓚᓴᕋᓴ,
ᒋ ‍ ᒋᐱᑲᐳᐊᑭᓄᐃᑯᐱᓇᓂ ᐊ ‍ ᒥᓯᑎᔨᒋ ᐊᓯᓂᔾ ᐊᓐᑕ ᐊ ᐅᒋ ‍ ᐱᒐᓄᐎᒡ᙮
ᒋ ‍ ᐃᔅᒋᔄᐤ ᒋᓴᔅ,
“ᐃᒐᑎᑎᐱᓇᐧᒄ ᐊᓐ ᐊᓯᓂᔾ᙮”
ᐊᑯ ᒂ ‍ ᐃᔅᒋᔄᑦ ᒪᕐᑕ ᐊᓂᔭ ᓚᓴᕋᔅ ᐎᐧᑲᓂᓴ,
“ᐅᑎᐸᔨᒋᒐᐤ,
ᓴᔅ ᒋᑭ ‍ ᒥᔭᑯᓐ,
ᐛᔅ ᓴᔅ ᓇᐤ ᒋᓯᑲᐛ ᑲ ‍ ᐃᔅᐱᔅ ᓂᐱᑦ᙮”
ᐊᑯ ᒋᓴᔅ ᒂ ‍ ᐃᑕᑦ ᐊᓂᔭ ᒪᕐᑕᔨᒋ,
“ᓇᒪᐎᔾ ᐊ ᓴᔅ ᒋ ᐅᒋ ‍ ᐎᑎᒪᑎᓐ,
ᑕᑈᑎᒥᓇ ᒐ ‍ ᐛᐸᑎᒧᑦ ᒋᓴᒪᓂᑐᐤ ᐅᒋᔅᑕᔨᑕᑯᓱᐅᓐ ?”
ᐊᑯ ᒂ ‍ ᐃᒐᑕᐊᒡ ᐊᓂᔭ ᐊᓯᓂᔭ᙮
ᒋᓴᔅ ᒪᒃ ᐊ ‍ ᑎᔅᑎᓴᐱᑦ ᒋ ‍ ᐃᔅᒋᔄᐤ,
“ᓄᑕ,
ᒋ ‍ ᓂᓇᔅᑯᒥᑎᓐ ᐊ ᐸᒋ ‍ ᓂᑐᑐᔨᓐ᙮
ᓂ ‍ ᒋᔅᒐᔨᑕᓐ ᒧᔅ ᐊ ᐸᒋ ‍ ᓂᑐᑐᔨᓐ,
ᒥᒄ ᒪᒃ ᓂᑦ ᐃᔅᒋᔄᓐ ᐅ ᒐᒋ ᑕᑈᑕᒡ ᐅᒡ ᐃᔪᒡ ᒋᔾ ᐊᒋ ᐸᒋ ‍ ᐃᑎᓴᐎᔨᓐ᙮”
ᐃᔅᐱ ᒪᒃ ᐅᔭ ᑲ ‍ ᐃᔅᒋᔄᑦ ᒋᓴᔅ ᒋ ‍ ᒋᔄᐛᐤ ᐊ ‍ ᐃᔅᒋᔄᑦ,
“ᓚᓴᕋᔅ,
ᐸᒋ ‍ ᐎᐎᔾ !”
ᒋ ᐸᒋ ‍ ᐎᐎᔪᐤ ᐊᓐ ᓇᐸᐤ ᑲ ‍ ᓂᐱᑦ,
ᐅᑎᒋᔭ ᑭᔭ ᐅᓯᑕ ᐊ ‍ ᐎᔎᔭᐸᐧᑲᑕᔨᒋ ᐱᒍᐎᔭᓂᓯᔪᐤ ᑭᔭ ᐊ ‍ ᒪᐧᑯᐱᑕᔨᒡ ᐅᑕᔅᑎᒥᐧᒄ᙮
ᐊᑯ ᒋᓴᔅ ᒂ ‍ ᐃᑕᑦ,
“ᐊᐱᐧᑯᓇᐧᒄ,
ᒐ ‍ ᐱᔅᑎᓇᒄ᙮”
ᒥᒐᑦ ᒪᒃ ᒍᐤ ᐃᔪᒡ ᑲ ᐸᒋ ‍ ᒧᐱᔅᑐᐛᒡ ᒪᕆᔨᒋ ᒋ ‍ ᐛᐸᑎᒧᒡ ᑕᓐ ᑲ ‍ ᐃᑎᔨᒋ ᒋᓴᓴ ᑭᔭ ᒋ ‍ ᑕᑈᔭᔨᒪᐅᒡ᙮
ᐃᔭᐱᒡ ᒪᒃ ᐱᔅᒐ ᒋ ‍ ᓂᑐᐛᐱᒪᐅᒡ ᐊᓂᔭᔪᐛ ᐸᕆᓯᐊ ᐊ ‍ ᐎᑎᒧᐛᒡ ᑕᓐ ᑲ ‍ ᐃᑎᔨᒋ ᒋᓴᓴ᙮
ᐊᑯ ᐊᓐᒡ ᐸᕆᓯᔨᒡ ᑭᔭ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᒋ ‍ ᒪᒧᓇᐅᒡ ᑲ ‍ ᐅᒋᒪᐎᔨᒋ ᑲ ‍ ᓂᑲᓂᔅᑯᐛᔨᒋ ᐃᔪᐛ ᐊ ‍ ᐃᑕᒡ,
“ᑕᓐ ᒐ ‍ ᐃᑎᔭᐧᒄ ?
ᓇᔅᒡ ᒥᒐᑦ ᒪᒥᔅᑲᒡ ᒐᒂᔪᐛ ᐊ ᐃᓯ ‍ ᐃᑐᑕᐧᒃ ᐅ ᓇᐸᐤ᙮
ᐱᔅᑎᓂᒂ ᒐᒋ ᐃᑎᑦ ᐅᔭ ᑕᓐ ᐊ ‍ ᐃᑎᑦ ᒥᓯᐛ ᐊᐛᔪᐛ ᒐᒃ ᒋᑭ ‍ ᑕᑈᔭᔨᒥᑯᐤ ᑭᔭ ᐊᓐᒡ ᕈᒻ ᑎᐸᔨᒋᒐᓱᐅᒡ ᒋᑭ ‍ ᓂᓱᐅᓇᒋᑕᐅᒡ ᐊᓐᑕ ᐊᓂᔭ ᒪᐅᒡ ᑲ ‍ ᐸᔭᐧᑭᓂᔨᒡ ᒋᒋᓴᐊᔭᒥᐊᐅᒋᐛᐱᓇᓂᔪᐤ ᑭᔭ ᒥᓯᐛ ᒋᔭᓄᐤ ᒍᐤ ᑲ ‍ ᐃᑎᔅᑲᓇᓯᔭᐧᒄ ᒋᑭ ‍ ᓂᓱᐅᓇᒋᐃᑯᓄᐅᒡ᙮”
ᐸᐃᒄ ᒪᒃ ᐊᓐ ᐊᔭᒥᐊᐅᒋᒪᐤ ᑲᔭᐸᔅ ᑲ ‍ ᐃᓯᓂᐧᑲᓱᑦ ᒪᒂᒡ ᑲ ‍ ᒋᓴᐊᔭᒥᐊᐅᒋᒪᐅᑦ ᐊᓂᔭ ᑲ ‍ ᐱᐳᓂᔨᒡ ᒋ ‍ ᐃᑕᐤ,
“ᑕᑈ ᓇᒪ ᒋ ‍ ᒋᔅᒐᔨᑕᓇᐛᐤ ᒐᒂᓐ᙮
ᓇᒪᐎᔾ ᐊ ᔅᒋ ‍ ᓂᔅᑐᑕᓇᐛᐤ ᐅᔅᑕ ᒐ ‍ ᒥᔪᐱᔭᒄ ᐸᐃᒄ ᓇᐸᐤ ᒐᒋ ᓂᐱᔅᑎᒧᐛᑦ ᐃᔪᐛ ᐃᔅᐱᔅ ᐎᔾ ᒥᓯᐛ ᒋᔭᓄᐤ ᒍᐤ ᑲ ‍ ᐃᑎᔅᑲᓇᓯᔭᐧᒄ ᒐᒋ ᓂᓱᐅᓇᒋᐃᑯᔭᐧᒄ᙮”
ᐎᔾ ᒪᒂᒡ ᑲᔭᐸᔅ ᐊᒋ ‍ ᒋᓴᐊᔭᒥᐊᐅᒋᒪᐅᑦ ᐊᓂᔭ ᑲ ‍ ᐱᐳᓂᔨᒡ ᐊᐅᒄ ᐅᔭ ᐛᒋ ‍ ᒥᔨᑯᑦ ᒋᓴᒪᓂᑐᐛ ᐅᔭ ᒐᒋ ᐃᔅᒋᔄᑦ ᐊ ‍ ᒋᔅᒋᐛᐃᒐᑦ,
ᒋ ‍ ᐃᑕᐤ ᒋᓴᓴ ᒐ ‍ ᓂᐱᔅᑎᒧᐛᔨᒋ ᒍᐤ ᑲ ‍ ᐃᑎᔅᑲᓇᓯᔨᒋ ᐃᔪᐛ᙮
ᒥᒄ ᒪᒃ ᓇᒪ ᒥᒄ ᒍᐤ ᐃᔪᐛ ᒐ ‍ ᓂᐱᔅᑎᒧᐛᔨᒋ,
ᒥᓯᐛ ᑭᔭ ᐊᓂᔭᔪᐛ ᒋᓴᒪᓂᑐᐛ ᐅᑦ ᐃᔨᒥᔪᐛ ᑕᑎᐸᓐ ᑲ ‍ ᑕᔨᒋ ᒐ ‍ ᒪᒧᓇᔨᒋ,
ᐸᐃᑯᑕᓇᐤ ᒐᒋ ᐃᓯᓇᑯᓯᔨᒋ᙮
ᐊᓂᔭ ᒪᒃ ᑲ ‍ ᒋᓯᑲᔨᒡ ᐊᑯᑕ ᑲ ᐅᒋ ‍ ᒋᒋᐱᔨᑕᒡ ᐊ ‍ ᓇᓂᑐᐤ ᒋᔅᒐᔨᑕᒡ ᑕᓐ ᒐ ‍ ᐃᑎᒡ ᒐᒋ ᓂᐸᐊᒡ ᒋᓴᓴ᙮
ᐊᔪᐅᒄ ᒪᒃ ᐅᔭ ᐛᒋ ᐊᑲ ᐅᒋ ᑕᑦ ᒋᓴᔅ ᐊᓐᑕ ᐊ ‍ ᒥᒐᑎᓇᓄᐎᒡ ᐊᓐᑕ ᒍᑎᔭ ᐊᔅᒋᒡ,
ᒋ ‍ ᔅᑐᑕᐤ ᐊᑯ ᐊᓐᑕ ᐸᐧᑯᑎᔅᑭᒥᑲᒡ ᒥᒋᒪ ᑲ ‍ ᑎᑯᓂᔨᒡ ᐅᑕᓇᔪᐤ ᐃᑉᕋᐃᒻ ᑲ ‍ ᐃᓯᓂᐧᑲᑕᔨᒡ ᐊᑯᑕ ᐊᓐᑕ ᑲ ‍ ᑕᑦ ᑭᔭ ᐅᒋᔅᒋᓄᐊᒧᐛᑭᓐ ᐊᑯᑕ ᑲ ‍ ᑕᔨᒋ᙮
ᒋ ‍ ᐸᓱᓇᑯᓐ ᒪᒃ ᐊᓐ ᒍᐤ ᐎᒪᔅᑲᒐᐅ-ᒥᑯᓴᐅᓐ᙮
ᒥᒐᑦ ᐊᐛᓐᒋ ᒋ ᐸᒋ ‍ ᐃᑐᑕᐅᒡ ᒋᕈᓯᓕᒥᒡ ᓂᓇᐧᑯᐤ ᐅᑕᓇᒡ ᐊ ‍ ᐅᑐᑕᒡ ᐊ ᐸᒋ ‍ ᑎᑯᓯᒡ ᒐᒋ ᐃᑐᑕᒡ ᑕᓐ ᑲ ᐃᓯ ‍ ᐎᔅᑕᔨᒡ ᐊᔭᒥᐊᐅ ᐎᓱᐛᐅᓂᒡ ᒋᐸ ‍ ᐃᑐᐅᒡ ᒐᒋ ᐸᔭᒋᓯᒡ᙮
ᒥᒐᑦ ᒪᒃ ᐅᒡ ᐃᔪᒡ ᒋ ‍ ᓇᓂᑐᐛᐱᒪᐅᒡ ᒋᓴᓴ ᐊᓐᑕ ᒋᓴᐊᔭᒥᐊᐅᒋᐛᐱᒡ ᐊ ‍ ᒪᒧᐎᒡ ᐊ ᐃᓯ ‍ ᑯᒂᒋᒥᑐᒡ,
“ᑕᓐ ᐊ ‍ ᐃᑕᔨᑎᒥᓐ ᒋᔾ ?
ᒋᑭ ᐸᒋ ‍ ᓇᒋ ‍ ᒥᑯᓴᐛ ᐊ ᒋᑦ ᐃᑕᔨᒪᐤ ?”
ᐊᓐᒡ ᒪᒃ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᑭᔭ ᐊᓐᒡ ᐸᕆᓯᔨᒡ ᒋ ‍ ᐃᑎᓱᐛᐅᒡ ᔭᐃᑕᔾ ᐊᐛᔪᐛ ᒐ ‍ ᐎᑎᒥᔨᒋ ᒋᔅᒐᔨᒪᔨᒐ ᑕᓐᑕ ᐊ ‍ ᑕᔨᒋ ᒋᓴᓴ ᒐᒋ ᒪᑯᓇᑭᓄᔨᒋ᙮